Slipknot: - Det begynte som en spøk

HOVEFESTIVALEN (VG Nett) Amerikanske Slipknot hadde aldri trodd de skulle reise verden rundt som rockestjerner.

Halstein Røyseland

Oppdatert 25. juni 2009

Artikkelen er over 11 år gammel

I år er det ti år siden bandet - som spilte som en av hovedattraksjonene på Hovefestivalen onsdag kveld - ga ut sin første plate.

Før Slipknot ble berømte var bandet fornøyd med å spille på de lokale barene i nærheten av hjemstedet Des Moines i Iowa.







Masker

- Jeg var fornøyd den gangen. Jeg hadde aldri trodd jeg skulle få reise verden rundt med å gjøre det jeg ville, og at dette skulle bli jobben som betalte regningene mine, sier bassist Paul Gray (37), bedre kjent som #2, til VG Nett.

Han tar seg tid til å snakke med oss bare noen minutter før bandet skal på scenen, og er ikledd Slipknot-uniformen og de særpregede maskene som kjennetegner nimannsbandet.

- Det startet som en spøk, og nå er vi stuck med det. Vi prøvde det på det første showet vårt, og det funka så bra siden ingen kjente oss igjen. Da vi snakket med folk etterpå fikk vi deres oppriktige mening om bandet, fordi de ikke hadde noen anelse om at de snakket med noen av medlemmene i Slipknot, forteller 37-åringen og ler.

Sjekk ut Rockman! VG Netts offisielle festivalblogg!

Som i så mange andre band forteller bassisten at de har vært med på både oppturer og nedturer.

Nevekamp

- Vi har hatt noen krangler, men det er verdt det. Jeg ville ikke byttet det mot noe annet, forsikrer han.

- Selv om bandet utgjør ni medlemmer til sammen, tror vi alle sammen at vi er den som har mest å si. Men vi tar aldri avgjørelser uten at alle er involvert. Hvis fem sier ja så er det synd for det fire andre. Hadde vi vært åtte i bandet kunne det endt i nevekamp, spøker Gray.

Slipknots siste album, All Hope Is Gone, ble det første av bandets album som debuterte på toppen av Billboard-lista.

- Vi hadde hatt en lang pause på 3-4 år, og visste ikke helt hvordan vi lå an og om fansen vår fortsatt var interessert. Da plata kom ut på førsteplass kunne vi ikke tro den enorme responsen vi fikk, innrømmer bassisten.

Publisert: 25.06.09 kl. 07:22 Oppdatert: 25.06.09 kl. 09:25

Les også

Mer om Hovefestivalen Festival